Dunaszekcső Község Képviselő-testülete
3/1997.

Jegyzőkönyv
Készült a Dunaszekcső Községi Önkormányzat Képviselő-testülete 1997. február 26-án megtartott üléséről.

Jelen vannak: Hegedűs György polgármester

Draskovits Pál

Faller János

Galambosi László

Guzsván Lajosné

Harsányi János

Hetényi Ádám

Schmidt József

Dr. Schmidt József

Szödényi István

Pest Éva jegyző 

Vincze Lászlóné pénzügyi főelőadó

Távol maradt: Tóth András (később érkezik)

Hegedűs György köszönti a megjelenteket, megállapítja az ülés határozatképességét, mert a 11 fő megválasztott képviselő közül 10 fő megjelent. Javaslatot tesz a napirendi pontokra, melyeket a testület vita nélkül elfogad az alábbiak szerint: 

1.) Lejárt határidejű határozatok, a két ülés között történt fontosabb események

Előadó: Hegedűs György polgármester

2.) Az 1997. évi költségvetés

Előadó: Hegedűs György polgármester

3.) Támogatás kérése lakásfelújításhoz

Előadó: Hegedűs György polgármester

4.) Vissza nem térítendő támogatás elbírálása

Előadó: Hegedűs György polgármester

5.) Zárt ülésen fellebbezés elbírálása

Előadó: Pest Éva jegyző 

Napirend tárgyalása

1.) napirendi pont: Hegedűs György polgármester elmondja, hogy bár nincs lejárt határidejű határozat, de az elmúlt ülésen elhalasztottak egy döntést, melyet itt lenne célszerű tárgyalni. Perjési Gyula és neje kérelméről lenne szó. Perjési Gyula ellen folytatott eljárás nem zárja ki a támogatást. A házból kiköltöztek, üresen áll, és február 28-ig kell a hátralékot a fiatal párnak kifizetnie. Ennyiből sürgős lenne a testület döntése.

A testület vita nélkül 10 szavazattal 0 ellenében az alábbi határozatot hozta:

14/1997. (II.26.) Kt. számú határozat
Vissza nem térítendő támogatás odaítéléséről

A képviselő-testület Perjési Gyula és neje Dunaszekcső, Rév u. 31. szám alatti lakosok részére 140.000 Ft vissza nem térítendő támogatást nyújt a Dunaszekcső, Újvárosi u. 43. szám alatti ingatlan megvásárlásához a 7/1991. (X.17.) számú önkormányzati rendelet alapján.

Határidő: azonnal

Felelős: Pest Éva jegyző 

Dr. Schmidt József: Kéri, hogy térjünk vissza a kábel TV kérelmére. Az elmúlt ülésen ő javasolta, hogy a külön reklámcsatornát használják fel a csatorna bővítésére, de később jutott eszébe, hogy ezen a csatornán megy a Tenkes TV, a Mecsek TV adása. Fogható azonban 6 német nyelvű csatorna, melyek közül a testület döntse el, hogy melyiket lehetne felhasználni más csatorna bevezetésére.

Hegedűs György: Sághy Ferenc nem tartja elegendőnek a 200 Ft-os díjat, hiszen kérelmében felsorolta, hogy mit bővített és újított fel.

Véleménye szerint a Szuper RTL a leggyengébb, azt javasolná mással – MSAT – helyettesíteni.

Hetényi Ádám: Bár úgy hallotta, hogy lakossági kérés volt a Szuper RTL, de szerinte is az a leggyengébb, így javasolja a más csatorna – magyar nyelvű – beállítását.
Dr. Schmidt József: A csatorna bővítéseket mindig külön kifizette a vállalkozó, azt bővítésként nem számíthatja. A Mecsek és a Tenkes TV akár fizethetnének is a – rossz minőségű – video kazetta lejátszásáért.

Tóth Árpád: Ha összefognának a községek és együtt mondják, hogy a műsor közléséért díjat kérnek a TV adóktól (Mecsek, Tenkes, Baranya), biztosan többet érnének el.

Szödényi István: Egyetért a Szuper RTL megszűntetésével.

Hegedűs György: Összefoglalásként elmondja, hogy a testület véleménye, hogy maradjon a 200 Ft/hó díj kötelezettség, és csatornabővítés esetén minden alkalommal külön tárgyalás legyen.

Több kérdés, hozzászólás ezzel a napirenddel kapcsolatban nem volt, a testület 10 szavazattal 0 ellenében az alábbiak szerint határozott:

15/1997. (II.26.) Kt. számú határozat
a lejárt határidejű határozatokról

A képviselő-testület a lejárt határidejű határozatokról szóló beszámolót, valamint a fontosabb eseményekről szóló tájékoztatót tudomásul veszi.

2. napirendi pont: Hegedűs György polgármester elmondja, hogy most először fordult elő, hogy a testület első alkalommal nem fogadja el a költségvetés tervezetét. Az elmúlt ülésen elhangzott felvételeken túl elmaradt még a tervezésnél

- 2 közalkalmazott jubileumi jutalmának tervezése

- Áfa kötelezettség (1.000.000 Ft)

- jövedelempótló támogatásban részesülők egészségügyi hozzájárulásának tervezése.

A felsoroltak együttesen kb. 1.853.000 Ft-ot tesznek ki. Az ismételt átvizsgálás során sem talált olyan költséghelyet, ahonnan javasolná elvenni az újabb kiadásokat. Lehetőségként felmerült a szúnyogírtás – 500.000 Ft -, de ezt nem lehet megtenni, hiszen a vikendterületen rengeteg szúnyog van nyáron, és az ott lakók adófizetők.
Gondolkodott azon is, hogy intézményeknél honnan lehet elvenni, mit lehet összevonni, megszűntetni. Összevonásként felmerült az Idősek Gondozási Központja és a Napközi Otthon, de csak félmegoldást jelentene. A Művelődési Ház 1+2/3 létszámmal működik, ott sem lehet. Javaslata, hogy a tartalékot csökkentse a testület 3,5 millióra.

Faller János: A Napközinél beszerzési probléma van, nem keresik meg az olcsó lehetőséget.

Az intézmény összevonást kiadást csökkentő tényezőnek tartaná (napközi+idősek gondozási központja). Tudomása van a volt Pártházra szóló vételi szándékról.

Hegedűs György: Olyan intézmény összevonással számoljunk, amely átalakítással, kevés költséggel oldható meg.

Faller János: A Tűzoltóság támogatása is kérdés.

Hetényi Ádám: A helyi egyesület fenntartása többe kerülne.

Tóth Árpád: Az intézmények a dologi kiadásra tervezettből mondjanak le 1-2%-ról. Az utak, hidak kiadása pedig el is maradhatna, mert a csatornázás után úgy is újat kell csinálni.

Faller János: Ha már az elképzelések szerinti piac nem működik, jelöljük ki a helyet a buszmegállónál és ott szedjünk helypénzt. A közvilágítás lehetséges csökkentésének (minden második közvilágítási lámpa működne) utána kellene nézni. A 3 millióból is fedezni lehetne a plusz kiadásokat.

Tóth András képviselő megérkezik az ülésre.

Dr. Schmidt József: Gyakorlatilag akkor 3 millió a tartalék, és abból 1 millió a működési tartalék. Ha eladunk valamit, az csak egyszeri bevétel. Bevételt lehet növelni helyi adó kivetésével, létszám csökkentésével. Olyan megtakarítást kell produkálni, ami a jövő évre is pozitívumot biztosít.

Meg kell tervezni az intézmények működtetését, komplex polgármesteri tervvel előállni a létszámleépítésre.

Szakmai munka nincs a könyvtárban, lehet 1 héten pl. 2 nap működtetni, nem jelentene elsorvasztást.

Hetényi Ádám: Az energia-áremelések miatt még 100.000 Ft-ról sem tud lemondani az iskola költségvetéséből. Biherczné jubileumi jutalmát kompenzálni tudja.

Hegedűs György: Egyetlen intézményben sem látja a létszámcsökkentés lehetőségét. A Művelődési Házban sem lehetséges, hiszen a könyvtáron kívül naponta klubfoglalkozások is vannak. Túl széles az a kör, melyet naponta érintene.

Faller János: Eddig az ő véleménye is az volt, hogy nem kell helyi adót bevezetni, terhelve a lakosságot, de most úgy érzi, hogy mégis szükség van rá.

A költségvetés kiegészítésére javasolja felhasználni a részvényekből származó pénz befektetési hozadékát. A tájház felújítása most feltétlenül szükséges lenne? Vinczénétől kérdezi, hogy véleménye szerint honnan lehet elvenni a tervezetből.
Vincze Lászlóné: Még súlyosabb a helyzet, mint amilyennek látszik. A bevétel túltervezett, kizárt dolog, hogy befolyjon. Nem fog fizetni a NOCAI Kft, túltervezett a konyhai bevétel, a DRV sem idei bevétel lesz. A kiadások pedig alátervezettek. Az 1996. évi pénzmaradvány nem a jó gazdálkodás eredménye, hanem feladatok maradtak el, kisjavítások, karbantartások. A tartalék átcsoportosításnál a 3 millió – pénzügyileg nem megfogható  és a sport túllépése volt a jelentős. A saját 6-7 éves véleménye, hogy gyakorlatilag hatványozottan költségvetésen kívüli gazdálkodás folyt, így év végén mit lehet csinálni, átcsoportosítani. De ez az eredmény, ami most van. Az önkormányzat teljesen felélte a vagyonát, a nagy fejlesztési vagyonát, amely még az előző rendszertől maradt. Amióta nem gazdálkodó, hanem könyvelő, azóta jobban látja a dolgokat. Végtelen nagy pazarlás folyik. Megoldást nem lát, intézmény bezárás már nem lehet. A segélykeret sem csökkenthető. Eseti segélyre felhasználható 1,2 millió forint, ebből:

· közgyógyellátásra 350.000 Ft

· köztemetés              60.000 Ft

· természetben 
       350.000 Ft.

A fennmaradó összeg majdnem elosztásra került már a két bizottsági ülésen. Az utaknál tervezett 600.000 Ft anyagvásárlást fedez járdajavításhoz. A konyhai visszaélésekről tud a jegyző is, hatalmas a pazarlás.

Minden intézmény, minden szakfeladaton mindent elkölt. Ha 1996-ban annyit költünk, amennyi be volt tervezve, akkor ma nem itt vagyunk.

Dr. Schmidt József: Át kell világítani a működést. Mennyi a reális működési bevétel? Olyan tervezetet szeretne látni, amely a biztosan befolyó bevételeket tartalmazza a szükséges kiadásokkal szemben, mindenféle átfutó nélkül.

Vincze Lászlóné: A földeladás Áfa-ja az áthúzódó kiadás. Az önkormányzat Áfa viselő.

Faller János: A tervezetet a gazdálkodási csoport másik része csinálta. Amit a Vinczéné most elmondott, az a kettejük vitája, nem ide tartozik. Akkor a csőd szélén állunk most?

Hegedűs György: Nem éltük fel a vagyonunkat és nem állunk a csőd szélén.
Guzsván Lajosné: Helyi adót más településeken is kivetnek, bár most a csatornázás miatt nem tartaná szerencsésnek. A faluházzal kapcsolatban megjegyzi, hogy évek óta húzódik a felújítás, és nem halasztható tovább, meg kell őriznünk a házat.

Hegedűs György: Szeretne példákat hallani a pazarlással kapcsolatban.

Dr. Schmidt József: A napközi gazdálkodása valóban pazarló, az ÖNO fenntartása pedig luxus.

Vincze Lászlóné: Lehet, hogy belső vita, de a testületre is tartozik. Igenis felélés folyik, mert a tartalékhoz kellett hozzányúlni. Ha most becsületes tervezés lett volna, akkor tartalék nem lenne. A létszámcsökkentést előbb kellett volna meglépni. A pazarláshoz elmondja, hogy ha van plusz feladat, akkor nem kell elkölteni az összes pénzt. Az a tapasztalata, hogy év végén nem létfontosságú dolgokat vásárolnak, és ha az önkormányzat bajban van, nem kell költekezni. 

A konyhával kapcsolatban elmondja, hogy szinte csak mirelit áruból főznek, drágán vásárolnak, nyári időszakban befőzhetnének.

Harsányi János: A szociális bizottságra nem lehet mondani, hogy költekezik. Kérte, hogy maradjon karácsonyra osztható segély, ennek ellenére nagyon kevés összeg maradt, azzal a válasszal együtt, hogy év közben nem tudni a felhasználást. Az igaz, hogy a képviselők nem mentek kérdezni, de a gazdálkodás sem adott információt. Miért nem jött el testületi ülésre elmondani, hogy milyen problémák vannak már év közben?

Vincze Lászlóné: Ő oda megy, ahová hívják.

Faller János: Javasolja, hogy tereljük mederbe a tárgyalást. Ismételten javasolja, hogy a hozadékkal kerüljön kiegészítésre az önkormányzat bevétele.

Hetényi Ádám: Mivel csak az év utolsó hónapjaiban tudják meg, hogyan áll a kiadásuk, akkor tudna vásárolni. Fölösleges dolgokra sosem költöttek. Megemlíti, hogy a közalkalmazottak bérkiegészítése az iskola bérmaradványából lett megoldva, és az átvilágítás eredménye is az, hogy a jelenleginél gazdaságosabb működés már nem lehet.

Dr. Schmidt József: A részvényértékesítésből származó bevétel kamatai az értékállóságot biztosítják csak. A tájház kialakítása értékálló.

A Vinczénének igaza van abban, hogy csak a költségvetésbe betervezett kiadásokat lehet teljesíteni, hiszen arra van fedezet.

Tóth Árpád: A tájház kialakításához most van egy komplex javaslat, a fiatalok szervezik, nem szabad elhalasztani. A stúdió működéséhez nagyon kevés a pénz, de nem is érdekeltek a takarékosságban, hiszen a megtakarítást nem kaphatja meg a következő évben, bekerül a nagykalapba.

Faller János: Dönteni kell, hogy nem fogadjuk el, vagy elfogadjuk a két javaslat valamelyikével az idei év költségvetését.

Vincze Lászlóné: Ma dönteni kell a költségvetésről.

Tóth András: Fel kell tárni, hogy mely területeken van pazarlás, azt meg kell szüntetni a jövő érdekében. Ez a tervezet semmiféle előremutatást nem jelent, csak megfoghatatlan számokból áll. Olyan ne legyen a költségvetésbe bevételként tervezve, ami „várható”. Ami feltételezés az nem szerepelhet, kopaszítsuk le a bevételeket, és a kiadások között is csak az szerepeljen, amely a hétköznapi tevékenységhez a legszükségesebb. El kell döntenünk, hogy mit tesz az önkormányzat, hogy más legyen. Az intézményeknek nem kell odaadni a pénzt, mert az lehetőség az elköltésre. A szövetkezetnél is minden bekerül a nagykalapba. Az önkormányzat is EGY, nem a „mindenki azt csinál, amit akar”. Év közben lényegesen jobban oda kell figyelni a gazdálkodásra.

Hegedűs György: Összefoglalva, javaslatot tesz a rendelet elfogadására.

1. Tartalék csökken 3,5 millióra

2. Tartalék marad 5 millió, és a részvény értékesítésből származó bevétel kamataival kiegészül a bevétel

3. Nem fogadja el a képviselő-testület a rendelettervezetet 

A képviselő-testület 6 szavazattal 5 ellenében az alábbi rendeletet alkotta: 

5/1997. (II. 26.) számú önkormányzati rendelet

az 1997. évi költségvetésről

(Az elfogadott rendelet a jegyzőkönyv melléklete.)

3. napirendi pont: Hegedűs György polgármester ismerteti Magos János Dunaszekcső, Újvárosi u. 67. szám alatti lakos kérelmét és a műszaki véleményt. (A kérelem és a vélemény a jegyzőkönyv melléklete.)

A képviselő-testület 11 szavazattal 0 ellenében az alábbi határozatot hozta:

16/1997. (II. 26.) Kt. számú határozat
Kérelem elbírálásáról

A képviselő-testület a költségvetés ismeretében, a műszaki állapot és vélemény figyelembe vételével, a jó gazda gondossága hiányának megállapításával Magos János Dunaszekcső, Újvárosi u. 67. szám alatti lakos lakóház felújításához kért támogatását elutasítja.
Határidő: azonnal

Felelős: Hegedűs György polgármester

4. napirendi pont: Hegedűs György polgármester ismerteti Baloghné Kovács Mária Dunaszekcső, Újvárosi u. 31. szám alatti lakos kérelmét. (A kérelem a jegyzőkönyv melléklete.)

A képviselő-testület vita nélkül 11 szavazattal 0 ellenében az alábbi határozatot hozta:

17/1997. (II. 26.) Kt. számú határozat 

Vissza nem térítendő támogatásról

A képviselő-testület Baloghné Kovács Mária Dunaszekcső, Újvárosi u. 31. szám alatti lakos vissza nem térítendő támogatás iránti kérelmét elutasítja.

Határidő: azonnal

Felelős: Hegedűs György polgármester

Több napirend a nyilvános ülésen nem volt, a testület zárt ülésen folytatta tovább a munkáját.

Kmf.


Hegedűs György
Pest Éva


Polgármester
jegyző 

Dunaszekcső Községi Önkormányzat Képviselő-testülete

5/1997. (II. 26.) számú önkormányzati rendelete

az 1997. évi költségvetésről

A képviselő-testület a helyi önkormányzatokról szóló 1990. évi LXV. törvény, az államháztartásról szóló 1992. évi XXXVIII. törvény valamint a Magyar Köztársaság 1997. évi költségvetéséről szóló 1996. évi CXXIV. törvény figyelembe vételével a következőket rendeli:

Az önkormányzat költségvetése

1.§.

(1) Dunaszekcső Község Önkormányzatának költségvetése

95.179.000 Ft.

(2) A költségvetés bevételeinek forrásonkénti felsorolását az I. számú melléklet tartalmazza.

(3) A költségvetés bevételi és kiadási előirányzatainak szakfeladatok szerinti felsorolását a II. számú melléklet tartalmazza.

(4) A működési és fejlesztési célú bevételek és kiadások 1997-98-99. évi alakulását a III. sz. melléklet tartalmazza.

2.§.

A képviselő-testület által jóváhagyott előirányzatok között átcsoportosítani nem lehet, kivéve, ha az önkormányzati feladatok ellátása érdekében – a polgármester kezdeményezésére – a képviselő-testület engedélyezi.

Záró rendelkezés

3.§.

Ez az önkormányzati rendelet a kihirdetése napján lép hatályba, de rendelkezéseit 1997. január 1-től kell alkalmazni.

Dunaszekcső, 1997. február 26.


Hegedűs György
Pest Éva


Polgármester 
jegyző 

Ez az önkormányzati rendelet Dunaszekcsőn kihirdetésre került.

Dunaszekcső, 1997. március 13.



Pest Éva




Jegyző 

